Organisasies reageer ná hof se uitspraak teen AbrahamsAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die DA, die VF Plus en die burgerregte organisasie AfriForum het Vrydag die Noord-Gautengse hooggeregshof se besluit om Shaun Abrahams se aanstelling as nasionale direkteur van openbare vervolging (NDOV) ter syde te stel, verwelkom. Die hof het Vrydag bevind Abrahams se aanstelling was onwettig en moet daarom ter syde gestel word. Regter Dunstan Mlambo het beveel dat adjunkpres. Cyril Ramaphosa binne 60 dae ŉ nuwe NDOV aanstel en dat pres. Zuma dus die mag vir dié aanstelling ontneem word. AfriForum het Vrydag gesê hy verwelkom dié uitspraak. Monique Taute, hoof van AfriForum se teenkorrupsie-eenheid, sê die nasionale vervolgingsgesag (NVG) moet volgens die Grondwet sonder vrees, guns en vooroordeel optree. “Dit het duidelik geword dat Abrahams nie hierdie grondwetlike beginsels nakom nie. Suid-Afrika kon nie langer bekostig om ’n NDOV te hê wat beweerde korrupte persone soos president Jacob Zuma beskerm nie,” sê Taute. Corné Mulder, hoofsweep van die VF Plus, het dié uitspraak van die hof as “ŉ ongekende stap in Suid-Afrika se staatkundige bestel sedert 1994” bestempel. Mulder sê regter Dunstan Mlambo se uitspraak is ŉ oorwinning vir geregtigheid, aangesien sy aanstelling in die pos “hoogs verdag” was. Hy sê die regter se aanbeveling dat adjunkpresident Cyril Ramaphosa ŉ nuwe NDOV moet aanwys, skep nou die geleentheid om ŉ ervare en onafhanklike persoon aan te stel om te verseker dat die NDOV se kantoor weer die vertroue van die publiek wen. “Dit sal verkeerd wees om weer die vorige direkteur, Mxolisi Nxasana, aan te stel aangesien daar allerweë aanvaar word dat pres. Zuma hom in 2015 met R17 miljoen omgekoop het om sy pos te ontruim. Hierdie is inderdaad goeie nuus wat positief ontvang sal word deur die publiek. Daar rus egter nou ŉ groot taak op die skouers van adjunkpresident Ramaphosa om te wys dat hy erns daarmee het om korrupsie te beveg deur die regte persoon aan te stel,” sê Mulder. Hy sê dié pos behoort deur ŉ regsgeleerde soos die vorige Openbare Beskermer (OB), Thuli Madonsela, beklee te word. Die DA het Vrydag in sy reaksie gesê pres. Zuma, wat aangedui het dat hy teen die uitspraak wil appelleer, probeer die strafregtelike verhoor teen homself vertraag – een wat hy jare gelede reeds in die oë moes kyk. Hy het gesê Abrahams moet ongeag pres. Zuma se appèl sy amp verlaat sodat iemand wat “werklik die werk kan doen” kan oorneem. “Hy het homself in sy onbevoegdheid onderskei deur absoluut geen proaktiewe optrede te neem teen enige van die bewerings van korrupsie wat die afgelope maande aan die lig gekom het nie,” lui die verklaring van die DA. Die party het ook gesê hy verwelkom die hof se besluit om pres. Zuma te verhoed om ŉ nuwe NDOV aan te wys deur dié taak aan adjunkpres. Cyril Ramaphosa te gee. “Hierdie is die ideale geleentheid vir Ramaphosa om sy werklike toewyding [aan die land] te demonstreer deur die plaag van korrupsie in die staat te bestry deur iemand met integriteit en onafhanklikheid aan te stel. Die DA doen ŉ beroep op Ramaphosa om nie 60 dae te wag om dit te doen nie, maar om die aanstelling onmiddellik te maak.”